Конрад Фердинанд Майер
Отпътуване

Превод от немски: Михаил Кремен, —

chitanka.info

Аз тръгвам. В треска пътнишка горя.

За всичко, друже, ти благодаря.

На тебе също, остров — мой затвор!

Далеч зове примамният простор…

Връхлитат, блъскат се, шумят вълни,

студено светят бели планини.

Не ме е страх от вечния им сняг,

от призраци, от оня стръмен бряг.

Блед, кокалест лодкар се мярка там.

Лодкарю, пътник има тук! Насам!

Пусни ме, друже, много продължи —

прегръдката ти вече ми тежи!

И скачам в лодката решен и твърд.

Здравей, кормчия! Отведи ме, смърт!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.